**Dôvodová správa**

**Všeobecná časť**

Poslanci Národnej rady Slovenskej republiky Peter Antal a Peter Pamula predkladajú na schôdzu Národnej rady Slovenskej republiky návrh novely zákona Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov (ďalej len „zákon č. 219/1996 Z. z.“).

Cieľom navrhovanej úpravy je odstrániť praktické problémy pri dodržiavaní a uplatňovaní existujúceho zákazu požívania alkoholických a iných návykových látok maloletými a mladistvými osobami. Podľa platného znenia § 2 ods. 2 zákona č. 219/1996 Z. z. osoby maloleté do 15 rokov a osoby mladistvé do 18 rokov nesmú požívať alkoholické a iné návykové látky, pričom sú povinné podrobiť sa orientačnej dychovej skúške alebo orientačnému vyšetreniu testovacím prístrojom na zistenie omamných alebo psychotropných látok. Napriek tomu, že zákon č. 219/1996 Z. z. obsahuje jednoznačný zákaz požívania alkoholu a iných návykových látok maloletými a mladistvými, neoprávňuje príslušníkov Policajného zboru, zamestnancov obecnej a mestskej polície ani iný príslušný orgán k tomu, aby v praxi preverili, či maloletá alebo mladistvá osoba požila alkohol alebo návykovú látku a teda či došlo k porušeniu zákona. Takéto oprávnenie neobsahuje ani zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov. Uvedené spôsobuje praktické problémy pri kontrole dodržiavania zákonom stanoveného zákazu a oslabuje vymožiteľnosť právnej normy.

 Z uvedeného dôvodu predkladaný návrh dopĺňa zákon č. 219/1996 Z. z. o výslovné oprávnenie príslušníkov Policajného zboru, zamestnancov mestskej a obecnej polície a ďalších presne vymedzených orgánov vyzvať maloleté a mladistvé osoby na vyšetrenie na zistenie alkoholu alebo iných návykových látok. Koncepčne sa pritom nadväzuje na existujúce oprávnenie uvedených orgánov vyzvať určený okruh osôb na vyšetrenie na zistenie alkoholu alebo iných návykových látok v zmysle § 5 ods. 1 zákona č. 219/1996 Z. z. Oprávnenie vyzvať maloleté a mladistvé osoby sa nestanovuje ako neobmedzené; mladistvú alebo maloletú osobu nie je možné vyzvať kedykoľvek, ale len v prípade, ak vznikne dôvodné podozrenie, že došlo k porušeniu zákonom stanoveného zákazu, teda ak je dôvodné podozrenie, že maloletá alebo mladistvá osoba požila alkohol alebo inú návykovú látku.

Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Predložený návrh zákona nebude mať dopad na verejné financie. Nebude mať tiež dopad na životné prostredie, zamestnanosť a informatizáciu spoločnosti, ani podnikateľské prostredie, predpokladá sa však jeho pozitívny sociálny vplyv.

**B. Osobitná časť**

**K čl. I, 1. bodu**

Ide o legislatívno-technickú úpravu. Vypúšťa sa tá časť ustanovenia, ktorá pojmovo nekorešponduje s terminológiou použitou v § 5 zákona.

**K čl. I, 2. bodu**

 Dopĺňa sa explicitné oprávnenie pre policajný orgán definovaný v § 5 ods. 1 zákona vyzvať maloleté a mladistvé osoby na vyšetrenie na zistenie alkoholu alebo inej návykovej látky. Aby nedošlo k zneužitiu tohto oprávnenia zo strany policajného orgánu, je možné ho realizovať iba v tom prípade, ak existuje dôvodné podozrenie, že maloletá alebo mladistvá osoba požila alkohol alebo inú návykovú látku. Nepostačuje pritom všeobecné nekonkrétne podozrenie z porušenia zákona. Podozrenie musí vychádzať z objektívnej informácie, faktu alebo skutočnosti, ktorá ho robí dôvodným aj pre tretie nezúčastnené osoby (napr. správanie maloletej alebo mladistvej osoby vykazuje známky požitia alkoholu alebo inej návykovej látky, maloletá alebo mladistvá osoba sa zdržiava v prevádzke, v ktorej sa podávajú alkoholické nápoje, atď.).

**K čl. II**

Ustanovuje sa účinnosť návrhu zákona tak, aby termínovo napĺňala všetky lehoty procesu prerokúvania a schvaľovania zákonov Národnou radou Slovenskej republiky.

 **DOLOŽKA ZLUČITEĽNOSTI**

**právneho predpisu s právom Európskej únie**

**1**. **Predkladateľ právneho predpisu:**

Poslanci Národnej rady Slovenskej republiky Peter Antal a Peter Pamula.

**2.** **Názov návrhu právneho predpisu**:

Návrh zákona, ktorým sa mení a dopĺňa zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov.

**3.**  **Problematika návrhu právneho predpisu:**

Je v súlade s právnou úpravou Európskej únie.

**4. Záväzky Slovenskej republiky vo vzťahu k Európskej únii:**

Nie sú predkladaným návrhom dotknuté.

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti – úplný

**Doložka vybraných vplyvov**

|  |
| --- |
|  **1.  Základné údaje** |
| **Názov materiálu**  |
|  Návrh zákona, ktorým sa mení a dopĺňa zákon Národnej rady Slovenskej republiky č. 219/1996 Z. z. o ochrane pred zneužívaním alkoholických nápojov a o zriaďovaní a prevádzke protialkoholických záchytných izieb v znení neskorších predpisov. |
| **Predkladateľ (a spolupredkladateľ)** |
|  Peter Antal a Peter Pamula |
| **Charakter predkladaného materiálu** |  \*  Materiál nelegislatívnej povahy |
|  S  Materiál legislatívnej povahy  |
|  \*  Transpozícia práva EÚ  |
|  |
| **Termín začiatku a ukončenia PPK** | Materiál nebol predmetom PPK |
| **Predpokladaný termín predloženia na MPK\*** | Materiál nebol predmetom MPK |
| **Predpokladaný termín predloženia na Rokovanie vlády  SR\*** | Materiál nebol predkladaný na rokovanie vlády Slovenskej republiky |
| **2.  Definícia problému** |
|  Aplikačné problémy pri uplatňovaní zákazu podľa § 2 ods. 2 zákona. |
| **3.  Ciele a výsledný stav** |
|  Oprávnenie policajného orgánu definovaného v § 5 ods. 1 zákona kontrolovať dodržiavanie zákazu uvedeného v ustanovení § 2 ods. 2 zákona. |
| **4.  Dotknuté subjekty** |
|  Maloleté a mladistvé osoby, policajný orgán v zmysle § 5 ods. 1 zákona.  |
| **5.  Alternatívne riešenia - nepredkladajú sa** |
|  |
| **6.  Vykonávacie predpisy** |
|  Predpokladá sa prijatie/zmena vykonávacích predpisov?                          \*   Áno            S  Nie |
| **7.  Transpozícia práva EÚ**  |
|  |
| **8.  Preskúmanie účelnosti\*\*** |

|  |
| --- |
| **9.   Vplyvy navrhovaného materiálu** |
|  **Vplyvy na rozpočet verejnej správy** |       Pozitívne |   x    Žiadne |  Negatívne |
| - z toho rozpočtovo zabezpečené vplyvy |        Pozitívne |   x    Žiadne |      Negatívne |
|  **Vplyvy na podnikateľské prostredie** |   Pozitívne |   x   Žiadne |      Negatívne |
| - z toho vplyvy na MSP |   Áno |   x   Nie |      Čiastočne |
| **Sociálne vplyvy** |   x   Pozitívne |   Žiadne |      Negatívne |
| **Vplyvy na životné prostredie** |      Pozitívne |    x Žiadne |      Negatívne |
| **Vplyvy na informatizáciu** |        Pozitívne |   x   Žiadne |      Negatívne |
| **Vplyvy na služby pre občana z toho**    vplyvy služieb verejnej správy na občana    vplyvy na procesy služieb vo verejnej    správe |        Pozitívne |   x   Žiadne |      Negatívne |
|        Pozitívne |   x    Žiadne |      Negatívne |
| **10.  Poznámky** |
|  |
| **11.  Kontakt na spracovateľa** |
|  peter.antal@nrsr.sk |
| **12.  Zdroje** |
|  |
| **13.  Stanovisko Komisie pre posudzovanie vybraných vplyvov z PPK** |
|  Materiál nebol predmetom PPK. |